Armgarð Steinhólm, deildarleiðari á Deildini fyri infrakervi á Landsverk 2018-07-07 16: 41 Georg L. Petersen Kollfjarðatunnilin livdi upp til trygdarkrøvini sum vóru sett í 1992, men hann er afturúrsigldur í ólukkumát–hann er ikki dagførdur við trygd síðan, og í dag er støðan so vánalig, at hann ikki so frægt sum hevði lokið krøvini til trygd, sum vórðu sett í 1992–Tað er at kalla vónleyst hjá okkum at skifta perur og ljósarmatur í Kollfjarðatunlinum, tí tað verður ikki framleitt meira. Vit hava roynt at keypt restlagur, men nú er einki eftir. Seinast máttu vit taka úr Gásadalstunlinum at seta í Kollfjarðatunnilin, sigur Armgarð Steinhólm, deildarleiðari á Deildini fyri infrakervi á Landsverk. Støðan er ikki góð í nógvum av teimum føroysku tunlunum, heldur ikki teimum stóru við nógvari ferðslu. Játtanin til alt tað føroyska samferðslukervið eru góðar 40 milliónir krónur, og tað skal brúkast til rakstur og viðlíkahald av øllum vegakervinum, seytjan tunlum og kavarudding. Og skulu nógv trafikeraðu tunlarnir dagførast, skulu nógvar milliónir krónur á borðið. Landsverk roynir at fáa sum mest fyri pengarnar og at brúka hugflogið sum frægast at loysa ítøkiligar trupulleikar, sum nú millum annað rakar Kollfjarðartunnilin–men nú stendur á.